钦定古今图书集成/明伦汇编/官常典/第204卷 > 卢怀慎
## 钦定古今图书集成/明伦汇编/官常典/第204卷 > 卢怀慎

按《唐书》本传，怀慎，滑州人，盖范阳著姓。祖悊，仕为灵
昌令，遂为县人。怀慎在童丱已不凡，父友监察御史
韩思彦叹曰：“此儿器不可量。”及长，第进士，历监察御
史。神龙中，迁侍御史。中宗谒武后上阳宫，后诏帝十
日一朝。怀慎谏曰：“昔汉高帝受命，五日一朝太公于
栎阳宫，以起布衣登皇极，子有天下，尊归于父，故行
此耳。今陛下守文继统，何所取法？况应天去提象，才
二里所，骑不得成列，车不得方轨，于此屡出愚人，万
有一犯属车之尘，虽罪之何及？臣愚谓宜遵内朝，以
奉温凊，无烦出入。”不省。迁右御史台中丞。上疏陈时
政曰：“‘臣闻善人为邦百年，可以胜残去杀’。孔子称‘苟
用我者，期月而已，三年有成’。故《书》‘三载考绩，三考黜
陟幽明’。”昔子产相郑，更法令，布刑书，一年人怨思杀
之，三年人德而歌之。子产，贤者也，其为政尚累年而
后成，况常材乎！比州牧上佐、两畿令，或一二岁，或三
五月即迁，曾不论以课最。使未迁者倾耳以听，企踵
以望，冒进亡廉，亦何暇为陛下宣风恤人哉！礼义不
能兴，户口益以流，仓库愈匮，百姓日敝，职为此耳。人
知吏之不久，不率其教；吏知迁之不遥，不究其力。媮
处爵位，以养资望，虽明主有勤劳天下之志，然侥幸
路启，上下相蒙，宁尽至公乎？此国病也。贾谊所谓“跖
盭”，乃小小者耳。此而不革，虽和缓将不能为。汉宣帝
综核名实，兴治致化，黄霸，良二千石也，加秩赐金，就
旌其能，终不肯迁。故古之为吏，至长子孙。臣请都督、
刺史、上佐、畿令，任未四考，不得迁。若治有尤异，或加
赐车裘禄秩，降使临问，玺书慰勉。须公卿阙则擢之，
以励能者。其不职或贪暴，免归田里，以明赏罚之信。
昔唐虞稽古，建官惟百；夏商官倍，亦克用乂。此省官
也。故曰：“官不必备，惟其才。无矌庶官，天工，人其代之。”
此择人也。今京诸司员外官数十倍，近古未有，谓不
必备则为有馀，求其代工，乃多不釐务。而奉禀之费，
岁巨亿万，徒竭府藏，岂致治意哉！今民力敝极，河渭
广漕，不给京师，公私耗损，边隅未静。傥炎暵成沴，租
税减入，疆场有警，赈救无年，何以济之？毋轻人事，惟
艰；毋安厥位，惟危。此慎微也。原员外之官，皆一时良
干，擢以才不申其用，尊以名不任其力，自昔用人，岂
其然欤？臣请才堪牧宰上佐，并以迁授，使宣力四方，
责以治状。有老病若不任职者，一废省之，使贤不肖
确然殊贯，此切务也。夫冒于宠赂，侮于鳏寡，为政之
蠹也。窃见内外官有赇饷狼籍，劓剥蒸入，虽坐流黜，
俄而迁复。“还为牧宰。任以江淮岭碛，粗示惩贬，内怀
自弃，徇货掊赀，讫无悛心。明主之于万物，平分而无
偏施以罪吏牧遐方，是谓惠奸而遗远。远州陬邑，何
负圣化而独受其恶政乎？边徼之地，夷夏杂处，凭险
恃远，易扰而难安。官非其才，则黎庶流亡，起为盗贼。
由此言之，不可用凡才，况猾吏乎？臣请以赃论，废者
削迹，不数十年不赐收齿。《书》曰‘旌别淑慝’，即其谊也。”
疏奏不报。迁黄门侍郎、渔阳县伯，与魏知古分领东
都选。开元元年，进同紫微黄门平章事。三年，改黄门
监。薛王舅王仙童暴百姓，宪司按得其罪，业为申列。
有诏紫微黄门覆实。怀慎与姚崇执奏：“仙童罪状明
甚，若御史可疑，则它人何可信？”由是狱决。怀慎自以
才不及崇，故事皆推而不专，时讥为“伴食宰相。”又兼
吏部尚书。以疾乞骸骨，许之。卒，赠荆州大都督，谥曰文成。遗言荐宋璟、李杰、李朝隐、卢从愿，帝悼叹之。怀
慎清俭，不营产，服器无金玉文绮之饰，虽贵而妻子
犹寒饥。所得禄赐，于故人亲戚无所计惜，随散辄尽。
赴东都掌选，奉身之具，止一布囊。既属疾，宋璟、卢从
愿候之，见敝箦单藉，门不施箔。会风雨至，举席自障，
日晏设食，蒸豆两器、菜数杯而已。临别，执二人手曰：
“上求治切，然享国久，稍倦于勤，将有憸人乘间而进
矣，公第志之。”及治丧，家无留储。帝时将幸东都，四门
博士张晏上言：“怀慎忠清，以直道始终，不加优锡，无
以劝善。”乃下制赐其家物百段，米粟二百斛。帝后还
京，因校猎鄠、杜间，望怀慎家环堵庳陋，家人若有所
营者，驰使问焉。还白“怀慎大祥。”帝即以缣帛赐之。为
罢猎，经其墓。碑表未立，停跸临视，泫然流涕。诏官为
立碑，令中书侍郎苏颋为之文，帝自书。子奂、奕。